Alle store kommuner kritisk til ny barnehagelov. Selv rødgrønne partilag protesterer.
Kunnskapsminister Kari Nessa Nordtun (Ap) møter sterk motstand mot ny barnehagelov. Den kommer også fra rødgrønne politikere.  Oslo, Bergen og Trondheim. Stavanger, Bærum og Kristiansand. De er alle noen av landets største kommuner, og de vender alle tommelen ned for viktige forslag i regjeringens nye barnehagelov. Listen kunne vært lenger. Særlig to punkter i forslaget til ny lov vekker reaksjoner: Tromsø er den eneste av landets 20 største kommuner hvor de rødgrønne partiene styrer. De støtter mange av regjeringens forslag. Men også Tromsø er kritiske til punktet om overgangen fra nasjonale til lokale forskrifter. – Det kan oppstå uenighet om hvordan forskriften skal utformes og i ettertid håndheves. Dette kan i verste fall resultere i økt mengde klagesaker og mulige rettssaker, skriver Tromsø kommune i sitt høringssvar. Nordtun har mottatt rekordmange høringssvar til forslagene. 100 kommuner, flere tusen foreldre, ansatte og eiere har sendt inn uttalelser. Økt konfliktnivå De store, borgerlig styrte kommunene er bekymret for økt risiko og redusert forutsigbarhet for de private barnehagene. – Skiftende politiske flertall i kommunen kan ha ulikt syn på private barnehager, noe som kan føre til at det lokale tilskuddssystemet stadig vekk vil bli endret, skriver Oslo i sitt høringssvar.  Bergen kommune advarer mot at forslaget om å kutte i antall plasser kan medføre at private aktører trekker seg fra barnehageutbygging.  NHO Geneo og Private Barnehagers Landsforbund (PBL) organiserer de fleste private barnehagene. De forteller om stor motstand mot den nye loven. – Barnehagesektoren er allerede en velfungerende sektor, som er et godt offentlig-privat partnerskap. Hvorfor skal man da endre noe som fungere godt? spør Karita Bekkemellem, administrerende direktør i NHO Geneo. Det overordnede bildet er ifølge PBL «100 prosent motstand fra private barnehager, tusener av ansatte og foreldre».  – Stort engasjement  Statssekretær Synnøve Mjeldheim Skaar (Ap) svarer for kunnskapsministeren. Hun setter pris på at mange «forteller oss hva de mener er viktig for utviklingen av barnehagesektoren», skriver hun i en e-post til Aftenposten. – Det har vært stort engasjement, og det er viktig å høre stemmene til de som blir berørt av forslaget. Vi merker oss samtidig at det er stor variasjon på høringssvarene.  – Mange av innspillene tar for seg overordnede temaer og går i mindre grad inn i de konkrete forslagene som er sendt på høring, skriver hun. Ap-lag: Lite realistisk  Motstanden i rødgrønne kommuner er særlig sterk mot forslaget om å innføre lokale forskrifter for tilskudd til private barnehager. Blant andre Nes Arbeiderparti «ser med bekymring på at kommunene påføres en administrativ byrde som ikke kompenseres fra staten». Flere Ap-styrte kommuner, som Arendal og Nesodden, deler bekymringen og går imot forslaget. Kommunenes interesseorganisasjon KS har derimot uttalt seg positiv til forslagene. De får nå «bedre mulighet til å styre utviklingen av hele tilbudet og se private og kommunale barnehager i sammenheng», skriver KS-leder Gunn Marit Helgesen i sitt høringssvar.  Norges eldste i fare Norges eldste barnehage ligger i Trondheim og heter Midtbyen barnehage. Den står nå i fare for nedleggelse, ifølge styrer Rita Myhre Johansen. – Vi går i minus og kan gå konkurs med alle de forslagene fra regjeringen, sier hun. KrF Kjell Ingolf Ropstad reagerer skarpt: – At Norges eldste barnehage, som har overlevd kriger, ikke klarer seg gjennom Støre-regjeringens politikk, må få alarmklokkene til å ringe i Kunnskapsdepartementet, sier han. Frps Himanshu Gulati mener «venstresiden sakte, men sikkert har tatt kvelertak på private barnehager».
De største byene sier nei til nye forslag i barnehageloven. De frykter mer administrasjon og økte kostnader.  Private barnehager, mange foreldre og ansatte er også mot. De er redd for mindre valgfrihet og mer uforutsigbarhet. Norges eldste barnehage står i fare for å gå konkurs. KS, kommunenes interesseorganisasjon, støtter regjeringens forslag. 